À u lettore

À u lettore hè una puesia di Petru Lucciana, dettu Vattelapesca (1832-1909).

 À u lettore
Permetti mi, o lettore, avà ch'è u flaccu
Eo spogli, è i guanti, è u capellu à stagnone.
È cù a baretta misgia è un bon' pilone
Ti regioni fumendu. È di tabaccu

Ùn vogliu empie a mio pippa; ma un pugnone 
D'erba corsa à gran' forza eo vi c'insaccu, 
Poi battu l'acciarinu, è u focu attaccu : 
Chì ùn li piege si tuppi u pivarone!

S'è mai fussi tù poi qualchì impustore, 
Chì figne d'ùn cunnosce più i lupini, 
Chjodi u libru! perché pè i Parigini,

O e so scimmie, ùn po avè fruttu nè fiore; 
Ma forse i veri mio cuncitadini
Ci truveranu un pocu di savore.

Da vede dinù
 Petru Lucciana

Categoria:Puesia in lingua corsa